নিউজ বিএনএ ডটকম, পটিয়া(চট্টগ্রাম), ১৩ জুলাই : পটিয়া পৌরসভার ৯ নং ওয়ার্ড কাউন্সিলর সাইফুল ইসলামের বিরুদ্ধে এক সংখ্যালঘুর বাড়িঘর ভাংচুরের অভিযোগে মামলা হয়েছে।    মঙ্গলবার সকাল ১০ টায় পটিয়া আমির ভান্ডার গেইট সংলগ্ন ভোলা নাথ ধরের পাকা দালান নির্মাণের সময় কাউন্সিলর সাইফুল কাজে বাঁধা দেয়।    এতে ভোলা নাথের ছেলেরা আপত্তি করলে সাইফুল সহ আরো কয়েক মিলে নির্মাণ শ্রমিকদের মারধর করলে রফিক নামের এক শ্রমিক গুরুতর আহত হয়।    একপর্যায়ে তারা ভোলা নাথের ঘরে ঢুকে ফ্রিজ, টিভি,  আসবাবপত্র ভাংচুর করে এবং ১লক্ষ ২০ হাজার টাকার লোহার রড লুঠ করে নিয়ে যায় বলে অভিযোগে জানা যায়।    এ ব্যাপারে পটিয়া থানায় সাইফুলকে ১নং আসামী করে ৫ জনের বিরুদ্ধে মামলা দায়ের করা হয়েছে। পটিয়া থানার অফিসার ইনচার্জ ইমতিয়াজ আহমেদ জানান, ঘটনাসল পরিদর্শন করে সত্যতা পাওয়ায় আসামীদের বিরুদ্ধে ব্যবস্থা নেয়া হচ্ছে।    উল্লেখ্য, চলতি বছরের গত ২৯ মে পটিয়ার ব্যবসায়ী মোসলেম উদ্দিনকে হত্যা প্রচেষ্ঠা মামলায় সাইফুল একবার গ্রেফতার হয়।    সম্পাদনায় : পুলক সরকার।